En liter mælk, to kilo kartofler og - en ferierejse. Om det er for at få kunderne til at blive lidt længere i Fakta, er uvist - men det er ganske vist, at Fakta og DTF travel nu begynder at sælge rejser med ophold på 3- og 4-stjernede hoteller. Rejserne kan købes i samtlige Fakta-butikker landet over til lavpris, oplyser Coop Danmark. Konceptet indebærer, at kunden vælger et rejsebevis i sin lokale Fakta. Når rejsebeviset er betalt ved kassen, aktiveres en kode på rejsebeviset, som kunden efterfølgende skal indtaste på www.faktaferie.dk . På hjemmesiden kan kunden efterfølgende vælge mellem en række rejsemål i Danmark og i udlandet. - Der ingen tvivl om, at kunderne i deres dagligdag ønsker enkle og hurtige indkøbsprocesser. Det behøver ikke at være mere kompliceret for vores kunder at købe en rejse end en liter mælk, siger administrerende Fakta-direktør Claus Jensen. Poul Sørensen, der er administrerende direktør i DTF Travel påpeger, at rejserne i Fakta kommer til at stå på lige fod med dagligvareprodukterne: - Vi tror på, at detailforretninger kan blive en effektiv afsætningskanal til markedsføring og salg af vores produkter, siger Poul Sørensen og tilføjer, at det er et koncept, som han med tiden forventer at introducere i andre typer detailhandelsforretninger. /Ritzau/

Referat:
Køb din rejse i Fakta. Det er nu muligt at købe ferien sammen med de andre tilbud, som den lokale discountbutik tilbyder. Ferierejserne arrangeres af det nordjyske DTF travel.